CELEX: 32022D0552
Language: fi
Date: 2022-04-04 00:00:00
Title: Komission täytäntöönpanopäätös (EU) 2022/552, annettu 4 päivänä huhtikuuta 2022, sen vahvistamisesta, että Securities and Exchange Commissionin rekisteröimät Amerikan yhdysvaltojen kansalliset arvopaperipörssit noudattavat oikeudellisesti sitovia vaatimuksia, jotka vastaavat direktiivin 2014/65/EU III osastossa säädettyjä vaatimuksia, ja ovat tehokkaan valvonnan ja täytäntöönpanotoimien alaisia (ETA:n kannalta merkityksellinen teksti)

6.4.2022   
               
               
                  FI
               
               
                  Euroopan unionin virallinen lehti
               
               
                  L 107/85
               
            
         KOMISSION TÄYTÄNTÖÖNPANOPÄÄTÖS (EU) 2022/552,
         annettu 4 päivänä huhtikuuta 2022,
         sen vahvistamisesta, että Securities and Exchange Commissionin rekisteröimät Amerikan yhdysvaltojen kansalliset arvopaperipörssit noudattavat oikeudellisesti sitovia vaatimuksia, jotka vastaavat direktiivin 2014/65/EU III osastossa säädettyjä vaatimuksia, ja ovat tehokkaan valvonnan ja täytäntöönpanotoimien alaisia
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon OTC-johdannaisista, keskusvastapuolista ja kauppatietorekistereistä 4 päivänä heinäkuuta 2012 annetun Euroopan parlamentin ja neuvoston asetuksen (EU) N:o 648/2012 (1) ja erityisesti sen 2 a artiklan 2 kohdan,
         sekä katsoo seuraavaa:
         
                     (1)
                  
                  
                     Asetuksen (EU) N:o 648/2012 2 artiklan 7 alakohdassa säädetystä ’OTC-johdannaisen’ ja ’OTC-johdannaissopimuksen’ määritelmästä seuraa, että muut rahoitusvälineet kuin OTC-johdannaiset ovat johdannaissopimuksia, jotka pannaan täytäntöön joko Euroopan parlamentin ja neuvoston direktiivin 2014/65/EU (2) 4 artiklan 1 kohdan 21 alakohdassa määritellyllä säännellyllä markkinalla tai kolmannen maan markkinalla, jota pidetään säänneltynä markkinana asetuksen (EU) N:o 648/2012 2 a artiklan nojalla. Sen vuoksi johdannaissopimukset, jotka pannaan täytäntöön kolmannen maan markkinalla, jonka katsotaan vastaavan säänneltyä markkinaa, olisi asetusta (EU) N:o 648/2012 sovellettaessa luokiteltava muiksi rahoitusvälineiksi kuin OTC-johdannaisiksi.
                  
               
                     (2)
                  
                  
                     Asetuksen (EU) N:o 648/2012 2 a artiklan mukaan kolmannen maan markkinan katsotaan vastaavan säänneltyä markkinaa silloin, kun kyseinen markkina noudattaa oikeudellisesti sitovia vaatimuksia, jotka vastaavat direktiivin 2014/65/EU III osastossa säädettyjä vaatimuksia, ja se on kyseisessä kolmannessa maassa jatkuvasti tehokkaan valvonnan ja täytäntöönpanotoimien alainen. Sen vuoksi olisi arvioitava, täyttävätkö Yhdysvaltoihin sijoittautuneet ja Securities and Exchange Commissionin, jäljempänä ’SEC’, valvomat kansalliset arvopaperipörssit nämä vaatimukset.
                  
               
                     (3)
                  
                  
                     Tämä vastaavuusarviointi rajoittuu tämän päätöksen liitteessä lueteltuihin kansallisiin arvopaperipörsseihin, minkä vuoksi se koskee johdannaisinstrumentteja, joilla käydään kauppaa kyseisissä pörsseissä ja joita Euroopan arvopaperimarkkinaviranomaisen, jäljempänä ’ESMA’, tunnustamat keskusvastapuolet määrittävät.
                  
               
                     (4)
                  
                  
                     Vuonna 1934 annetun Securities Exchange Act -säädöksen 3 pykälän a momentin 1 kohdassa pörssi määritellään organisaatioksi, yhdistykseksi tai henkilöiden ryhmäksi, joka muodostaa tai tarjoaa markkinapaikan tai -puitteet arvopapereiden ostajien ja myyjien kohtaamista varten tai sellaisten arvopapereihin liittyvien toimintojen suorittamista varten, joita arvopaperipörssi yleensä toteuttaa, tai joka ylläpitää tällaista markkinapaikkaa tai tällaisia markkinapuitteita. Tätä pörssikäsitettä täsmennetään SECin säännössä 3b-16, jonka mukaan pörssi on organisaatio, yhdistys tai henkilöiden ryhmä, joka kokoaa monien eri ostajien ja myyjien arvopaperitoimeksiannot ja käyttää, joko tarjoamalla kaupankäyntijärjestelmän tai vahvistamalla sääntöjä, vakiintuneita ja ehdottomia menetelmiä, joiden mukaisesti tällaiset toimeksiannot ovat keskenään vuorovaikutuksessa ja toimeksiantoja jättävät ostajat ja myyjät sopivat kaupan ehdoista. Toisin sanoen pörssin täytyy ylläpitää monenkeskistä järjestelmää ehdottomien sääntöjen mukaisesti.
                  
               
                     (5)
                  
                  
                     Exchange Act -säädöksen 19 §:n a momentin 1 kohdan mukaan SECin on ensin rekisteröitävä pörssi kansallisena arvopaperipörssinä ennen kuin kyseinen pörssi voi aloittaa toimintansa. SEC myöntää rekisteröinnin, jos se katsoo, että hakijaan sovellettavat vaatimukset täyttyvät. Jos vaatimukset eivät täyty, SECin on evättävä rekisteröinti. Exchange Act -säädöksen mukaan pörssillä on oltava käytössään järjestelyt, joilla otetaan huomioon kaikki toimintatavat ja toiminta, joita hakija aikoo harjoittaa. Exchange Act -säädöksen mukaan alkuperäisen rekisteröinnin yhteydessä sovellettujen vaatimusten jatkuva täyttäminen on edellytyksenä sille, että kansallisten arvopaperipörssien rekisteröinti pysyy voimassa. Rekisteröidyiltä kansallisilta arvopaperipörsseiltä edellytetään, että ne ylläpitävät lakisääteisten velvollisuuksiensa mukaisia sääntöjä, toimintaperiaatteita ja menettelyjä ja pystyvät täyttämään velvollisuutensa jatkuvasti.
                  
               
                     (6)
                  
                  
                     Exchange Act -säädöksessä täsmennetään, että kansallisten arvopaperipörssien on asetettava markkinansa ja palvelunsa puolueettomasti jäsentensä saataville. Saatavuusperusteiden täytyy olla läpinäkyvät, eikä niitä saa soveltaa epäoikeudenmukaisesti ja syrjivästi. Rekisteröidyillä kansallisilla arvopaperipörsseillä täytyy sen vuoksi olla selkeät ja läpinäkyvät säännöt arvopapereiden ottamisesta kaupankäynnin kohteeksi, jotta arvopapereilla voidaan käydä kauppaa tasapuolisesti, asianmukaisesti ja tehokkaasti ja jotta ne ovat vapaasti luovutettavissa. Sekä optio- että osakepörsseissä on listalleottovaatimuksia, joita SEC valvoo Exchange Act -säädöksen 19 §:n ja säännön 19b-4 nojalla. SECin säännöissä ja listalleottovaatimuksissa edellytetään, että listattujen optioiden kohde-etuuksina olevien arvopapereiden liikkeeseenlaskijat ilmoittavat oikea-aikaisesti tiedot, jotka ovat sijoittajien kannalta olennaisia tai joilla on todennäköisesti huomattava vaikutus kyseisten arvopapereiden hintaan. Kansallisia arvopaperipörssejä kielletään ottamasta listalle sellaisen liikkeeseenlaskijan arvopapereita, joka ei täytä SECin säännöissä asetettuja tarkastusvaliokuntaa koskevia vaatimuksia. Kansallinen arvopaperipörssi ei saa rekisteröidä arvopapereita, jotka ovat sellaisten listattujen optioiden kohde-etuuksina, joihin liittyviä arvopapereita koskevat tiedot ja joiden liikkeeseenlaskijaa koskevat tiedot eivät ole julkisesti saatavilla. Lisäksi SECin säännössä 9b-1 edellytetään, että optiomarkkinat laativat optioita koskevan julkistamisasiakirjan, joka sisältää tietyt tiedot pörssilistattujen optioiden ominaispiirteistä ja riskeistä. Kaupanvälittäjien on toimitettava asiakkailleen tällainen optioita koskeva julkistamisasiakirja, joka on sitä ennen toimitettava SECille. Pörssilistattujen optioiden liikkeeseenlaskijana on Options Clearing Corporation, jäljempänä ’OCC’. SEC on rekisteröinyt OCC:n määritysyhteisöksi ja itsesääntelyelimeksi. OCC:n on noudatettava Exchange Act -säädöksen 17A §:ää, jossa edellytetään muun muassa, että OCC:n säännöt laaditaan yleensä sijoittajien ja yleisen edun suojaamiseksi. OCC:n säännöt ovat Exchange Act -säädöksen 19 §:n ja SECin säännön 19b-4 nojalla SECin valvonnan alaisia. Myös OCC:n sääntöihinsä, toimintoihinsa tai menettelyihinsä suunnittelemat muutokset, jotka voivat vaikuttaa olennaisesti OCC:stä aiheutuvan riskin luonteeseen tai tasoon, kuuluvat SECin valvonnan alaisuuteen vuonna 2010 annetun Dodd-Frank Wall Street Reform and Consumer Protection Act -säädöksen 806 §:n e momentin sekä SECin säännön 19 b-4 nojalla. SECin säännössä 17Ad-22(c) edellytetään, että OCC julkistaa tarkastetut tilinpäätöksensä. Lisäksi SECin säännössä 17Ad-22(e)(23) vaaditaan OCC:tä panemaan täytäntöön toimintaperiaatteet ja menettelyt, joissa edellytetään muun muassa, että kaikki asiaankuuluvat säännöt ja olennaiset menettelyt, mukaan lukien maksukyvyttömyyden hallintaa koskevien OCC:n sääntöjen ja menettelyjen keskeiset näkökohdat, sekä transaktioiden määrää ja arvoja koskevat perustiedot julkistetaan, kuten myös kattava kuvaus OCC:n olennaisista säännöistä, toimintaperiaatteista ja menettelyistä, jotka koskevat sen oikeudellista sekä hallintotapa-, riskienhallinta- ja toimintakehystä. Kansallisessa arvopaperipörssissä arvopapereilla käytävän kaupan asianmukaisuuden takeina ovat myös SECin valtuudet, joiden nojalla se voi keskeyttää kaupankäynnin ja antaa erityismääräyksiä (emergency orders) tietyissä olosuhteissa sekä suojata yleistä etua ja sijoittajia. Yhdysvaltojen sääntelykehykseen sisältyy myös ennen kauppaa ja sen jälkeen sovellettavia avoimuusvaatimuksia, joiden mukaan markkinaosapuolille on annettava tietoja oikea-aikaisesti.
                  
               
                     (7)
                  
                  
                     SECin suorittaman rekisteröinnin yhteydessä kansallisesta arvopaperipörssistä tulee itsesääntelyelin. Itsesääntelyelimiä koskevaan järjestelmään perustuva markkinavälittäjien itsesääntely on yksi Yhdysvaltojen sääntelykehyksen keskeisistä osista. Itsesääntelyelimet ovat ensisijaisesti vastuussa jäseniään koskevien liiketoimintasääntöjen vahvistamisesta sekä jäsentensä liiketoimintatapojen valvonnasta. Itsesääntelyeliminä kansalliset arvopaperipörssit valvovat, noudattavatko niiden jäsenet ja jäseniin sidoksissa olevat henkilöt Exchange Act -säädöksen säännöksiä ja niistä johtuvia sääntöjä ja määräyksiä sekä niiden omia sääntöjä, ja varmistavat niiden täytäntöönpanon. Jos jäsenet eivät noudata kansallisten arvopaperipörssien sääntöjä, kansallisten arvopaperipörssien on puututtava kaikkiin mahdollisiin tapauksiin, joissa sen jäsenet rikkovat markkinasääntöjä tai liittovaltion arvopaperilainsäädäntöä. Kansallisten arvopaperipörssien on myös ilmoitettava SECille merkittävistä rikkomisista.
                  
               
                     (8)
                  
                  
                     Yhdysvalloissa toimiluvan saaneisiin kansallisiin arvopaperipörsseihin sovellettavat oikeudellisesti sitovat vaatimukset, jotka vahvistetaan kansallisten arvopaperipörssien toimintaa sääntelevässä lainsäädäntökehyksessä, johtavat näin ollen vaikutuksiin, jotka vastaavat olennaisilta osin direktiivin 2014/65/EU III osastossa säädettyjen vaatimusten vaikutuksia seuraavilla osa-alueilla: toimilupamenettely, määritelmälliset vaatimukset, virallisesti hyväksyttyyn pörssiin pääsy, toiminnan järjestämistä koskevat vaatimukset, rahoitusvälineiden ottaminen kaupankäynnin kohteeksi, rahoitusvälineillä käytävän kaupan keskeyttäminen ja lopettaminen, sääntöjen noudattamisen valvonta ja selvitysjärjestelmiin pääsy.
                  
               
                     (9)
                  
                  
                     Tämän perusteella komissio toteaa, että Yhdysvaltoihin sijoittautuneita kansallisia arvopaperipörssejä koskevat oikeudellisesti sitovat vaatimukset vastaavat direktiivin 2014/65/EU III osastossa säädettyjä vaatimuksia.
                  
               
                     (10)
                  
                  
                     Tehokkaan valvonnan osalta primaarilainsäädännön tärkeimpinä säädöksinä ovat vuonna 1933 annettu Securities Act -säädös sekä Exchange Act -säädös, joissa vahvistetaan oikeudellisesti täytäntöönpanokelpoinen järjestelmä Yhdysvalloissa arvopapereilla käytävää kauppaa varten. Exchange Act -säädöksessä annetaan SECille laajat valtuudet kaikkien arvopaperialan näkökohtien osalta, mukaan lukien valtuudet rekisteröidä, säännellä ja valvoa kaupanvälittäjiä, omistustietojen ylläpitäjiä, määritystoimistoja sekä Yhdysvaltojen itsesääntelyelimiä, joihin kuuluvat myös kansalliset arvopaperipörssit.
                  
               
                     (11)
                  
                  
                     Exchange Act -säädöksessä yksilöidään ja kielletään tietyntyyppiset toimintatavat markkinoilla ja annetaan SECille valtuudet toteuttaa säänneltyihin yhteisöihin ja niihin sidoksissa oleviin henkilöihin kohdistuvia kurinpitotoimia. Lisäksi Exchange Act -säädöksessä annetaan SECille toimivalta vaatia säännöllistä raportointia yrityksiltä, joiden arvopaperit ovat julkisen kaupankäynnin kohteena. Itsesääntelyelimiä koskevaan järjestelmään perustuva markkinavälittäjien itsesääntely on yksi Yhdysvaltojen sääntelykehyksen keskeisistä osista. Yhdysvaltojen sääntelykehyksen mukaan itsesääntelyelimet ovat sääntelijöinä ensisijaisesti vastuussa jäseniään koskevien liiketoimintasääntöjen vahvistamisesta ja valvonnasta.
                  
               
                     (12)
                  
                  
                     Exchange Act -säädöksessä edellytetään, että kaikki rekisteröidyt kansalliset arvopaperipörssit pystyvät valvomaan, että niiden jäsenet ja jäseniin sidoksissa olevat henkilöt noudattavat mainitun säädöksen säännöksiä ja niistä johtuvia sääntöjä ja määräyksiä sekä niiden omia sääntöjä. Kansallisiin arvopaperipörsseihin kohdistamansa jatkuvan valvonnan yhteydessä SEC arvioi jokaisen pörssin valmiudet valvoa jäseniään ja niiden kaupankäyntiä. Kansallisella arvopaperipörssillä on myös velvollisuus puuttua kaikkiin tapauksiin, joissa sen jäsenet mahdollisesti rikkovat markkinasääntöjä tai liittovaltion arvopaperilainsäädäntöä, sekä raportoida tällaisista mahdollisista rikkomistapauksista SECille.
                  
               
                     (13)
                  
                  
                     Valvoessaan, noudattavatko jäsenet sääntöjä, kukin kansallinen arvopaperipörssi vastaa siitä, että mahdolliset Exchange Act -säädöksen ja sen nojalla annettujen sääntöjen ja määräysten rikkomiset tutkitaan ja asiaankuuluvat kurinpitotoimet toteutetaan. SEC voi myös harkintansa mukaan toteuttaa tutkinta- ja syytetoimia Exchange Act -säädöksen ja sen nojalla annettujen sääntöjen mahdollisen rikkomisen yhteydessä. Lisäksi se tarkastaa itsesääntelyelinten säännöt. SEC voi Exchange Act -säädöksen 19 §:n h momentin nojalla määrätä seuraamuksia itsesääntelyelimille, jotka ovat ilman perusteltua syytä jättäneet valvomatta, noudattaako jäsen tai jäseneen sidoksissa oleva henkilö jotakin itsesääntelyelimen sääntöä.
                  
               
                     (14)
                  
                  
                     SEC voi Exchange Act -säädöksen 21 §:n nojalla tutkia itsesääntelyelimen sääntöjen rikkomisia ja määrätä seuraamuksia niille itsesääntelyelimen jäsenille, jotka rikkovat kyseisiä sääntöjä. Itsesääntelyelimiin kohdistuvan jatkuvan valvonnan yhteydessä SEC arvioi jokaisen kansallisen arvopaperipörssin valmiudet valvoa jäseniään ja niiden kaupankäyntiä. Kansalliset arvopaperipörssit ovat velvollisia ilmoittamaan SECille kaikista sääntöihin tehdyistä muutoksista.
                  
               
                     (15)
                  
                  
                     Tehokkaan täytäntöönpanon osalta SECillä on laaja toimivalta tutkia Yhdysvaltojen liittovaltion arvopaperilainsäädännön, myös Exchange Act -säädöksen ja sen nojalla annettujen sääntöjen, toteutuneita tai mahdollisia rikkomisia. SECillä on valvontavaltuuksiensa nojalla mahdollisuus hankkia säännellyiltä yhteisöiltä asiakirja-aineistoa. Sillä on myös toimivalta velvoittaa toimimaan tietyllä tavalla, eli se voi pakottaa missä tahansa Yhdysvaltojen alueella olevan henkilön tai yhteisön esittämään asiakirjoja tai todistajanlausunnon. SECillä on toimivalta toteuttaa täytäntöönpanotoimia panemalla vireille siviilikanteita liittovaltion piirioikeudessa tai saattamalla asia hallinnollisessa menettelyssä SECin hallintolainkäytöstä vastaavan tuomioistuimen ratkaistavaksi, kun on kyse Yhdysvaltojen liittovaltion arvopaperilainsäädännön rikkomisista, sisäpiirikaupat ja markkinoiden manipulointi mukaan lukien. Siviilikanteiden yhteydessä SEC voi vaatia laittomasti hankituista voitoista luopumista, korkoa tuomion julistamista edeltävältä ajalta, rahamääräisiä siviilioikeudellisia seuraamuksia, kieltotuomiota sekä muuta kompensaatiota, mukaan lukien tiliselvitys vastaajalta.
                  
               
                     (16)
                  
                  
                     Hallinnollisten toimien yhteydessä seuraamukset voivat sisältää huomautuksia, toimintaa koskevia rajoituksia, siviilioikeudellisia seuraamuksia laittomasti hankituista voitoista luopumisen tai ammatinharjoittamiskiellon lisäksi tai yhteisölle myönnetyn rekisteröinnin peruuttamisen. SECillä on valtuudet kohdistaa itsesäätelyelimiin täytäntöönpanotoimia, jos nämä ovat laiminlyöneet velvollisuuksiaan tai toteuttaneet vaaditut toiminnot puutteellisesti. Lisäksi sillä on valtuudet koordinoida täytäntöönpanotoimiaan vastaavien kansallisten ja kansainvälisten elinten kanssa missä tahansa selvitys- tai tutkintavaiheessa, mukaan lukien asian saattaminen Yhdysvaltojen oikeusministeriölle käsiteltäväksi syytetoimia varten tai asian vieminen muihin rikosoikeus- tai sääntelyelimiin toimenpiteitä varten. SEC voi myös vaihtaa luottamuksellisia tietoja vastaavien kotimaisten ja kansainvälisten elinten kanssa.
                  
               
                     (17)
                  
                  
                     Lisäksi Yhdysvaltojen lainsäädäntö- ja valvontakehyksellä varmistetaan markkinoiden läpinäkyvyys ja eheys estämällä markkinoiden väärinkäyttö sisäpiirikauppojen ja markkinoiden manipuloinnin muodossa. Kyseisessä lainsäädäntö- ja valvontakehyksessä kielletään markkinoiden toiminnan vääristymiseen johtavat toimet, mukaan lukien markkinoiden manipulointi ja väärien tai harhaanjohtavien tietojen ilmoittaminen. Lisäksi siinä annetaan SECille valtuudet toteuttaa täytäntöönpanotoimia tällaisten toimien yhteydessä.
                  
               
                     (18)
                  
                  
                     Näistä syistä komissio päättelee, että kansalliset arvopaperipörssit ovat Yhdysvalloissa jatkuvasti tehokkaan valvonnan ja täytäntöönpanotoimien alaisia.
                  
               
                     (19)
                  
                  
                     Sen vuoksi katsotaan, että asetuksen (EU) N:o 648/2012 2 a artiklassa säädetyt edellytykset täyttyvät Yhdysvalloissa SECiltä toimiluvan saaneiden ja sen valvonnassa olevien kansallisten arvopaperipörssien osalta.
                  
               
                     (20)
                  
                  
                     Tämä päätös perustuu oikeudellisesti sitoviin vaatimuksiin, joita sovelletaan Yhdysvalloissa kansallisiin arvopaperipörsseihin tämän päätöksen hyväksymisajankohtana. Komissio seuraa edelleen säännöllisesti yhteistyössä ESMAn kanssa kansallisiin arvopaperipörsseihin sovellettavia valvonta- ja täytäntöönpanojärjestelyjä ja niiden edellytysten täyttymistä, joiden perusteella tämä päätös on annettu.
                  
               
                     (21)
                  
                  
                     Yhdysvalloissa kansallisiin arvopaperipörsseihin sovellettavien oikeudellisten ja valvontajärjestelyjen säännöllinen tarkastelu ei rajoita komission mahdollisuutta toteuttaa milloin tahansa erillinen uudelleentarkastelu, jos komission on tapahtuneen kehityksen perusteella tarpeen arvioida tällä päätöksellä myönnettyä vastaavuutta uudelleen. Tällainen uudelleenarviointi voi johtaa tämän päätöksen kumoamiseen.
                  
               
                     (22)
                  
                  
                     Tässä päätöksessä säädetyt toimenpiteet ovat Euroopan arvopaperikomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Sovellettaessa asetuksen (EU) N:o 648/2012 2 artiklan 7 alakohtaa Securities and Exchange Commissionin rekisteröimät Amerikan yhdysvaltojen kansalliset arvopaperipörssit, jotka mainitaan tämän päätöksen liitteessä, noudattavat oikeudellisesti sitovia vaatimuksia, jotka vastaavat direktiivin 2014/65/EU III osastossa säädettyjä vaatimuksia, ja ovat tehokkaan valvonnan ja täytäntöönpanotoimien alaisia.
         
         
            2 artikla
            Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tehty Brysselissä 4 päivänä huhtikuuta 2022.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 201, 27.7.2012, s. 1.
         
            (2)  Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349).
      
      
         
            LIITE
            
               Yhdysvaltojen Securities and Exchange Commissionin rekisteröimät kansalliset arvopaperipörssit, joiden katsotaan vastaavan säänneltyjä markkinoita:
            
            
                        a)
                     
                     
                        BOX Exchange LLC,
                     
                  
                        b)
                     
                     
                        Cboe BZX Exchange, Inc.,
                     
                  
                        c)
                     
                     
                        Cboe C2 Exchange, Inc.,
                     
                  
                        d)
                     
                     
                        Cboe EDGX Exchange, Inc.,
                     
                  
                        e)
                     
                     
                        Cboe Exchange, Inc.,
                     
                  
                        f)
                     
                     
                        Miami International Securities Exchange, LLC,
                     
                  
                        g)
                     
                     
                        MIAX Emerald, LLC,
                     
                  
                        h)
                     
                     
                        MIAX PEARL, LLC,
                     
                  
                        i)
                     
                     
                        Nasdaq GEMX, LLC,
                     
                  
                        j)
                     
                     
                        Nasdaq ISE, LLC,
                     
                  
                        k)
                     
                     
                        Nasdaq BX, Inc.,
                     
                  
                        l)
                     
                     
                        Nasdaq MRX, LLC,
                     
                  
                        m)
                     
                     
                        Nasdaq PHLX, LLC,
                     
                  
                        n)
                     
                     
                        Nasdaq Options Market, LLC,
                     
                  
                        o)
                     
                     
                        NYSE American Options, LLC, ja
                     
                  
                        p)
                     
                     
                        NYSE Arca, Inc.